पांच साल में देश के बाहर 10,000 नौकरियां देगी एचसीएल  
कंपनी में 14 अक्टूबर, 2011 से काम कर रहे कर्मचारियों को उनके कार्यकाल के हिसाब से 5 से 10 शेयर के मूल्य के बराबर राशि भी दी जाएगी।
आईटी कंपनी एचसीएल टेक्नोलॉजीज ने अगले पांच साल में देश के बाहर 10,000 नौकरियां देने की योजना बनाई है। एचसीएल टेक्नोलॉजीज के वाइस चेयरमैन एवं सीईओ विनीत नायर ने कहा, हम सामाजिक रूप से ज्यादा जिम्मेदार भूमिका निभाना चाहते हैं। लोग सिर्फ लागत बचाने की कोशिश ही नहीं कर रहे, बल्कि वे स्थानीय स्तर पर ज्यादा नौकरियों का सृजन भी चाहते हैं। हमारा विचार अगले पांच साल में देश के बाहर 10,000 नौकरियों का सृजन करना है।  भर्तियों की रणनीति पर नायर ने कहा, हम प्रत्येक स्थान पर एक प्रमुख ग्राहक चुनते हैं। यह भागीदार हमें स्थानीय प्रतिभा ढूंढने में मदद करता है। साथ ही वह सरकार से सब्सिडी के लिए भी संपर्क करता है।  कंपनी ने माइलस्टोन शेयर कार्यक्रम भी शुरू किया है। इसके तहत कंपनी में 14 अक्टूबर, 2011 से काम कर रहे कर्मचारियों को उनके कार्यकाल के हिसाब से 5 से 10 शेयर के मूल्य के बराबर राशि दी जाएगी। यह राशि 17 अक्टूबर को नेशनल स्टॉक एक्सचेंज में कंपनी के शेयर के बंद भाव पर होगी।